Újabb fordulatot tartogatott Kelemen Anna választási részvételre buzdító kampánya. Az egykori pornósztár még a kampányban döntötte el, hogy elindul a Belvárosban a fideszes Hollik István ellen, majd hogy ne aprózza az ellenzéki szavazatokat, inkább stratégiát váltott.

Arra buzdította a választókat, hogy menjenek szavazni, és nyereményjátékot is indított ennek érdekében. Fődíjként pedig magát ajánlotta fel. Vagyis hogy a választásokon részt vevő szavazók közül kisorsol közülük valakit, akivel eltölt egy forró estét.

Rengeteg férfi jelentkezett, Anna pedig állta a szavát, és kisorsolta a budapesti N. Zsoltot –írta a Bors, amely részletesen beszámol a történtekről. Innentől jönnek ugyanis a fordulatok.

A randevú időpontját sem volt egyszerű egyeztetni. A szerencsés nyertes áttetette a csütörtökre megbeszélt vacsorát vasárnap estére, ám végül azon sem jelent meg, csak egy szál vörös rózsát meg egy levelet küldött az estebéd helyszínére Kelemen Annának címezve.

Bocsásson meg nekem, ön egy csődört várt, de én gyáva nyúl vagyok

– írta Zsolt. „Örültem, amikor kisorsolt, hiszen minden álmom maga volt. Ma mégsem merek találkozni, mert ön sokkal jobb férfiakhoz szokott. Nekem így ez a mai este szomorú, de ha arra gondolok, hogy magával lehettem volna, örök boldogság. Bocsásson meg, én továbbra is távolról csodálom. A »gyáva« nyúl, örök csodálattal: Zsolt." Ez áll a levélben, amelyből egy szót sem volt szívünk kihúzni.

„Félnek tőlem a férfiak. Ennek nem a személyem, hanem a nevem az oka. A péniszméregetés csak a neten megy, élőben nem olyan nagy a szájuk” – kommentálta Kelemen Anna a Borsnak N. Zsolt megfutamodását. Ám a virágot köszöni, és a levelet aranyosnak tartja.